b'\n_START_ARTICLE_\nKes\xc3\xa4kirja\n_START_PARAGRAPH_\nKes\xc3\xa4kirja (ruots. Sommarboken) on Tove Janssonin kirjoittama romaani. Ruotsinkielinen alkuteos julkaistiin vuonna 1972 ja Kristiina Kivivuoren suomennos seuraavana vuonna. Kirja kertoo Sophia-tyt\xc3\xb6n, is\xc3\xa4n ja iso\xc3\xa4idin kes\xc3\xa4nvietosta Suomenlahden saarella._NEWLINE_Kes\xc3\xa4kirja on k\xc3\xa4\xc3\xa4nnetyimpi\xc3\xa4 suomalaisia teoksia, sill\xc3\xa4 se on k\xc3\xa4\xc3\xa4nnetty jo 26 kielelle. Sen pohjalta on my\xc3\xb6s luotu teatterin\xc3\xa4ytelm\xc3\xa4 Lontoossa vuonna 2014._NEWLINE_Yleisen k\xc3\xa4sityksen mukaan Kes\xc3\xa4kirjan Sophia-tytt\xc3\xb6 perustuu Tove Janssonin veljentytt\xc3\xa4reen Sophia Janssoniin ja iso\xc3\xa4iti on Tove Janssonin \xc3\xa4iti Signe Hammarsten-Jansson (\xe2\x80\x9dHam\xe2\x80\x9d). Tove Jansson kirjoitti kirjan hieman \xc3\xa4itins\xc3\xa4 kuoleman j\xc3\xa4lkeen. Sophia Janssonin arvion mukaan noin kolmasosa kirjan sis\xc3\xa4ll\xc3\xb6st\xc3\xa4 perustuu h\xc3\xa4nt\xc3\xa4 itse\xc3\xa4\xc3\xa4n koskeviin tositapahtumiin, kolmasosa Toven ja Hamin yhteisiin muistoihin ja loppuosa on puhdasta fiktiota.'